*****

ΚΑΝΟΝΙΣΜΟΣ (ΕΟΚ) αριθ. 1175/86 ΤΟΥ ΣΥΜΒΟΥΛΙΟΥ

της 21ης Απριλίου 1986

που τροποποιεί τον κανονισμό (ΕΟΚ) αριθ. 2918/85 για την πώληση στην Ιρλανδία και τη Βόρεια Ιρλανδία, με σκοπό τη διάθεσή τους για τη διατροφή των ζώων, σιτηρών που κατέχονται από το βρετανικό και τον ιρλανδικό οργανισμό παρέμβασης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 7 παράγραφος 4,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 2918/85 (3), όπως τροποποιήθηκε από τον κανονισμό (ΕΟΚ) αριθ. 112/86 (4), έχει προβλέψει ιδίως την πώληση σε καθορισμένη τιμή στην Ιρλανδία 125 000 τόνων μαλακού σίτου ή/και κριθής, από τους οποίους 15 000 τόνοι μαλακού σίτου μεταφέρονται από τα αποθέματα της βρετανικής παρέμβασης και 110 000 τόνοι μαλακού σίτου ή/και κριθής από τα αποθέματα της ιρλανδικής παρέμβασης, προκειμένου οι ποσότητες αυτές να διατεθούν στη διατροφή των ζώων πριν από τις 21 Μαΐου 1986· ότι αυτή η προθεσμία διαθέσεως εφαρμόζεται επίσης στις ποσότητες σιτηρών του βρετανικού οργανισμού παρέμβασης που μεταπωλήθηκαν στη Βόρεια Ιρλανδία στα πλαίσια του κανονισμού (ΕΟΚ) αριθ. 2918/85·

ότι η εφαρμογή του κανονισμού (ΕΟΚ) αριθ. 2918/85 απαιτεί την εφαρμογή από τις ιρλανδικές αρχές πολύπλοκων διοικητικών διαδικασιών· ότι οι ιρλανδικές αρχές γνωστοποίησαν στην Επιτροπή ότι, λόγω της πολυπλοκότητάς τους, οι εν λόγω διαδικασίες εφαρμόστηκαν με καθυστέρηση· ότι η καθυστέρηση αυτή δεν τους επιτρέπει να εξασφαλίσουν τη διάθεση των 125 000 τόνων σιτηρών για τη διατροφή των ζώων μέσα στην προθεσμία που ορίζεται από τον εν λόγω κανονισμό· ότι πρέπει, συνεπώς, να παραταθεί η προθεσμία αυτή μέχρι τις 30 Ιουνίου 1986·

ότι, μετά από εξέταση, φαίνεται σκόπιμο να γίνει δεκτό το αίτημα των ιρλανδικών αρχών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2918/85 τροποποιείται ως εξής:

1. Στο άρθρο 1 παράγραφος 2, η ημερομηνία «21 Μαΐου 1986» αντικαθίσταται από την ημερομηνία «30 Ιουνίου 1986».

2. Το άρθρο 2 δεύτερο εδάφιο αντικαθίσταται από το ακόλουθο κείμενο:

«Η τιμή πώλησης του προϊόντος κατά την έξοδό του από τα αποθέματα του οργανισμού παρέμβασης είναι μικρότερη κατά 25 % της τιμής που εφαρμόζεται κατά τον εν λόγω μήνα για την αγορά του μαλακού σίτου στην παρέμβαση· ωστόσο, αν η έξοδος του αποθέματος από τον οργανισμό παρέμβασης πραγματοποιηθεί τον Ιούνιο 1986, η τιμή που θα ληφθεί υπόψη για την εφαρμογή της μείωσης του 25 % είναι η τιμή που εφαρμόζεται τον Μάιο 1986 για την αγορά μαλακού σίτου στην παρέμβαση, αυξημένη με μηνιαία προσαύξηση. Δεν εφαρμόζονται οι προσαυξήσεις και οι μειώσεις που προβλέπονται στον κανονισμό (ΕΟΚ) αριθ. 1570/77 (3).».

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στηνΕπίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 21 Απριλίου 1986.

Για το Συμβούλιο

Ο Πρόεδρος

G. BRAKS

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 362 της 31. 12. 1985, σ. 8.

(3) ΕΕ αριθ. L 280 της 22. 10. 1985, σ. 1.

(4) ΕΕ αριθ. L 17 της 23. 1. 1986, σ. 1.